ગુજરાતમાં તાજેતરમાં થયેલા દુર્ભાગ્યપૂર્ણ લઠ્ઠાકાંડ બાદ, નશાબંધી કાયદામાં રહેલી છટકબારીઓ તથા કેટલાક ભ્રષ્ટ અધિકારીઓને કારણે, નશાબંધી કાનૂનમાં દરેક વિસ્તારના, કાયદાના રખેવાળ અધિકારીઓની જવાબદારી કાયમ કરી, જે પ્રકારે તેઓના ઉપર પણ સખત કાયદાકીય પગલાં લેવા અંગે કાયદો પસાર કરવામાં આવ્યો છે. તેજ પ્રકારે, બલ્કે તેનાથી પણ વધારે કડક કાયદો તથા પગલાં,`ગુટખા પ્રતિબંધ કાનૂન` માટે અમલમાં નહીં મૂકાય તો, આ કાયદો માત્ર કાગળ પર રહેવાનો તથા પ્રતિબંધ હાંસીને પાત્ર થશે, તેવા સવાલ જનતામાં ઊઠે તે સાવ સ્વાભાવિક છે? આ જવાબદારી કેવળ જેતે વિસ્તારના પોલીસ સ્ટેશનના અધિકારીઓ પર નાંખીને હાથ ખંખેરી નાંખવાને બદલે, સમાજસેવાની રાત-દિન દુહાઈ દેતા અનેક જવાબદાર મહાનુભવો જેવાકે, જેતે વિસ્તારના અનેક સરકારી કર્મચારીઓ (દા.ત.તલાટી), પંચાયતના સભ્યો, નગરપાલિકાના નગરસેવકો, ધારાસભ્યો, શાળા-કૉલેજના સત્તાધીશની જવાબદારી પણ નક્કી કરવી વધારે હિતાવહ છે, નહિ તો ગુટખા પ્રતિબંધ કાનૂનને `ઊંટ કરે ઢેકા તો, માણસ કરે કાઠા` ન્યાય અનુસાર, બિનઅસરદાર બનતાં વાર નહીં લાગે..!